དེ་ནས་ཡང་དྲང་སྲོང་རིག་པའི་ཡེ་ཤེས་ཀྱིས་འདི་སྐད་ཅེས་གསུངས་སོ།།ཀྱེ་དྲང་སྲོང་ཆེན་པོ་ཉོན་ཅིག།གཅིན་སྙིའི་ནད་ལ་རྒྱུ་རྐྱེན་དབྱེ་བ་དང་།།རྟགས་དང་བཅོས་ཐབས་རྣམ་པ་བཞི་ཡིས་བསྟན།།རྒྱུ་རྐྱེན་ལན་ཚ་མངར་བསིལ་ལྕི་བའི་ཟས།།རླན་ཅན་མལ་འདུག་བད་ཀན་ཚིལ་འཕེལ་བ།།ལྒང་པར་ཟགས་པས་ཟ་ཁུ་སྐྱེད་པར་བྱེད།།དབྱེ་བ་བད་མཁྲིས་རླུང་དང་རྣམ་པ་གསུམ།།བད་ཀན་ཟ་ཁུ་ཆུ་ཆང་བུར་ཤིང་དང་།།གར་པོ་འབྲས་ཕྱེ་ཁུ་ཆུ་བྱེ་མ་དང་།།བསིལ་དང་བགས་འབྱུང་ཁ་ཆུ་བཅུ་རུ་བཤད།།མཁྲིས་པའི་ཟ་ཁུ་ནས་ཚིག་སྣག་ཚ་དང་།།སྔོན་པོ་སྐྱེར་ཁུ་བཙོད་ཁུ་ཁྲག་འདྲ་དྲུག།རླུང་གྱུར་རྐང་ཞག་གླང་ཆེན་སྦྲང་འདྲ་བཞི།།ཟ་ཁུ་ཉི་ཤུ་གཅིན་སྙིའི་ནད་རིགས་ཡིན།།དེ་རྟགས་མངོན་ཚུལ་མལ་སྟན་གཉིད་ལ་རྩི།།རྔུལ་མང་དྲི་མནམ་སྐྲ་དང་སེན་མོ་རིང་།།ཁ་མངར་གྲེ་བ་རྐན་སྐམས་བསིལ་ལ་རྩི།།མཐིལ་བཞི་ཚ་ཞིང་གཅིན་མདོག་རྙོག་ཅན་འབྱུང་།།གཅིན་གྱི་ཤུལ་ལ་སྦྲང་མའི་ཚོགས་ཀུན་འདུ།།མངོན་ཚུལ་མི་གསལ་མདོག་ལ་ངེས་མ་ཡིན།།བད་གྱུར་ཁ་ཟས་མི་འཇུ་དང་ག་འགགས།།གཉིད་ཆེ་ལུད་པ་མང་ཞིང་སྐྱུག་པར་བྱེད།།མཁྲིས་གྱུར་ཕོ་མཚན་ལྒང་པར་ཟུག་ཅིང་ན།།ཁ་སྐམ་ལུས་ཚ་འཁྲུ་ཞིང་རིམས་ཀྱིས་འདེབས།།རླུང་གྱུར་སྙིང་འཕར་གཉིད་ཆུང་དབུགས་མི་བདེ།།འདར་གཟེར་ཟས་ལ་རྔམ་ཞིང་ལུད་པ་མང་།།ཀུན་ཀྱང་ཡལ་བར་བོར་ན་ཐོར་པ་བཅུ།།ཁམ་ཕོར་རུས་སྦལ་སྒུར་པོ་དྲ་བ་ཅན།།མེ་དབལ་སྲན་ཆུང་ཡུངས་ཀར་བ་ད་ར།།ལྦུ་བཅས་ཁོང་འབྲས་ཞེས་བྱ་གནད་སྟེང་འབྱུང་།།བཅོས་ཐབས་ཟ་ཁུ་བད་ཚིལ་གཙོ་བོར་བཅོས།།འབྲུ་རྙིང་སྐམ་སའི་ཤ་ལ་སོགས་པ་ཡི།།ཡང་ཞིང་རྩུབ་པའི་ཟས་སྐོམ་སྤྱོད་ལམ་བསྟེན།།བ་གཅིན་ལྕི་བ་ལས་བྱུང་ཁ་ཟས་བཟའ།།ངལ་དུབ་མང་དུ་སྤྱད་ཅིང་གཉིད་མི་ལོག།ཡང་ཞིང་རྩུབ་པའི་སྨན་གྱིས་དྲིལ་ཕྱིས་བྱ།།ཡུང་སྐྱེར་སྐྱུ་རུ་གཟེ་མའི་བསྡུས་ཐང་བཏང་།།འབྲས་གསུམ་ཆང་སྦངས་སྐམས་ཕྱེ་སྦྲང་སྦྱར་བཟའ།།བད་ཀན་ལས་གྱུར་ཟ་ཁུ་སྐྱུགས་བྱས་ལ།།སེང་ཕྲོམ་གླ་སྒང་ཨ་རུ་ར་ཐང་དང་།།པ་ཏྲ་བྱི་ཚེར་བྱི་ཏང་ག་ཡི་ཐང་།།སེང་ལྡེང་སྐྱེར་པ་བྱི་ཏང་ག་ཡི་ཐང་།།གང་རུང་སྦྲང་རྩི་སྦྱར་ལ་བཏང་བར་བྱ།།མཁྲིས་པའི་ཟ་ཁུ་སྦྱོངས་རྗེས་ཤ་ཁུས་བརྡ།།སྐྱེར་པ་སྐྱུ་རུ་སྦྲང་དང་སྦྱར་བ་འམ།།སླེ་ཏྲེས་སྐྱུ་རུ་སྦྲང་དང་སྦྱར་ལ་བཏང་།།དུག་མོ་ཉུང་དང་སྐྱེར་པ་ཙི་ཏྲ་ཀ།འབྲས་བུ་གསུམ་གྱི་བསྐོལ་ཁུ་བསླུད་པར་བྱ།།རླུང་གྱུར་འབྲས་བུ་གསུམ་དང་སྒྲོན་ཤིང་དང་།།སྐྱེར་པ་གླ་སྒང་མར་དང་སྦྱར་ལ་བཏང་།།ཟུངས་དང་འདྲེས་ཕྱིར་ཤིན་ཏུ་གསོ་དཀའ་ཡིན།།བླ་གཉན་ཐོར་པ་གཅིན་བསླུད་རྨ་ལྟར་གསོ།།ཞེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་གཅིན་སྙི་བའི་ནད་གསོ་བའི་ལེའུ་སྟེ་ལྔ་བཅུ་རྩ་ལྔ་པའོ།།།།